Viivi, 38, oli menossa vanhempiensa kanssa lounaalle Hernesaaressa, kun ravintolatyöntekijän vapaana ollut pitbull-rotuinen koira syöksyi hänen pienen villakoiransa niskaan.

Hilppa-koira menehtyi traagisesti Hernesaaren rannassa suuren koiran hyökättyiä kimppuun.

Espoolaisen Viivi Holopaisen, 38, oli tarkoitus torstaina nauttia kauniista säästä lounastamalla ravintola Hernesaaren rannassa vanhempiensa kanssa. Suunnitelmat saivat painajaismaisen käänteen, kun Holopainen joutui todistamaan erityisen rakkaan Hilppa-toyvillakoiransa hidasta kuolemaa.

Holopainen oli vanhempiensa, 13-vuotiaan Hilpan ja sen 17-vuotiaan toverin kanssa juuri todennut, että paikkoja ei ollut. Samalla Holopainen näki kauempana rannassa olevan pitbull-koiran ottavan pari askelta kohti.

- Ajattelin, että viimeistään tässä kohtaa omistaja ottaa koiransa kiinni, Holopainen kertoo.

Siksi hän ei kiinnittänyt sen enempää asiaan huomiota.

- Myöhemmin kävi ilmi, ettei omistaja ollut edes paikalla, hän jatkaa.

Lounasseurue oli kääntymäisillään. Vanha koira oli ehtinyt istahtaa selin rantaan, kun aiemmin lähestynyt pitbull syöksyi sen niskaan.

- Se tuli salamana suoraan rannasta, puri niskat poikki, ja alkoi retuuttamaan koiraa. Isäni yritti jopa potkia sitä, mutta se ei päästänyt irti. Ne pyörivät siinä useita minuutteja. Se niin kuin leikki sillä, eikä meidän koirastamma lähtenyt ääntäkään, Holopainen kuvailee.

- Sitä koiraa ei kukaan provosoinut.

Holopaisen tulkinnan mukaan koira hyökkäsi ymmärtäessään, että kukaan ei ole kieltämässä. Hänen mukaansa kokoero koirien välillä oli huomattava: pitbull oli vain noin 40-kiloinen, kun kuollut Hilppa painoi vain kolme kiloa. Toyvillakoirat ovat rotunsa pienimpiä.

Paikalle alkoi kerääntyä ihmisiä. Lopulta pitbullin omistaja ja ravintolan työntekijä ilmaantuivat paikalle myös.

Henkilökunnan käytös kummastutti

Holopainen oli sanojensa mukaan liian poissa tolaltaan kiinnittääkseen huomiota siihen, miten tilanne raukesi. Hän ei tiedä, irrottiko paikalle ilmaantunut pitbullin omistaja purennan, vai saiko se itse tarpeekseen.

- Koiramme makasi puoli tuntia elossa halvaantuneena, ja minä huusin kurkku suorana. Se koira on todella rakas, Holopainen sanoo.

- Omistaja kysyi, miksi olet noin hysteerinen, että ei tässä käynyt kuinkaan, se hengittää, eikä tule verta. Että se on ihan kunnossa.

Tämän jälkeen omistaja oli hänen mukaansa ottanut haavoittuneen koiran Holopaisen äidin sylistä kysymättä sanoen, että eihän koiralla ole mitään hätää.

Holopainen koki omistajan käytöksen vähättelevänä ja epämiellyttävänä. Erityisen pöyristynyt hän oli muilta paikallaolijoilta saamastaan tiedosta, että kyseinen pitbull olisi liikkunut paikalla vapaana päivittäin.

Hengiltä retuutettu Hilppa-koira oli kuollessaan 13-vuotias. VIIVI HOLOPAINEN

Yksinkertaisesti kuvottava

Holopainen soitti hätäkeskukseen, mutta siellä asiaan ei tartuttu, koska kyseessä eivät olleet henkilövahingot. Holopainen halusi paikalle myös poliisit. Hän kokee poliisien kuitenkin suhtautuneen nuivasti, eikä koiria lopeteta poliisin toimesta, jos henkilövahinkoja ei ole tapahtunut.

Poliisi on kirjannut tapauksesta rikosilmoituksen nimikkeellä järjestysrikkomus.

- Siinä vaiheessa vanhempani olivat lähteneet paikallaolijoiden kanssa eläinlääkäriin, eli paikalla ei ollut muita todistajia. Siinä oli sana sanaa vastaan, vaikka pitbullin omistaja ja hänen kollegansa eivät olleet edes nähneet tilannetta.

- Nämä tilanteet ovat äärimmäisen vaarallisia myös ihmiselle. Isälleni tai äidilleni olisi voinut tapahtua jotakin. Tai mitä olisi käynyt, jos 6-vuotias tyttäreni, joka usein taluttaa kyseistä koiraa, olisi ollut mukana, Holopainen kysyy.

Tästä syystä Holopainen toivoo aiheesta myös laajempaa keskustelua.

- Tapahtuma on mielestäni yksinkertaisesti kuvottava. Nyt se sattui omalle rakkaalle koiralle. Mikä ihme siinä on, että niitä koiria ei voi pitää kiinni? Itse en luota edes omiin maailman kilteimpiin villakoiriini, ja jätä niitä esimerkiksi vartioimatta lasten kanssa.

Hilpan traaginen kuolema herätti kuohuntaa myös sosiaalisessa mediassa. Hernesaaren rannan Facebook-arvostelujen keskiarvo oli syöksyssä, kun useat käyttäjät kirjoittivat paheksuvia yhden tähden arvioitaan ravintolan sivulle.

Kello 17.45: Jutun kirjoitusasua täsmennetty.

Hengiltä retuutettu Hilppa-koira oli kuollessaan 13-vuotias. VIIVI HOLOPAINEN